চতুর্দশ অভ্রান্ত
চতুর্দশ অভ্রান্ত (আরবি: ٱلْمَعْصُومُون ٱلْأَرْبَعَة عَشَر, প্রতিবর্ণীকৃত: al-Maʿṣūmūn al-ʾArbaʿah ʿAšar; ফার্সি: چهارده معصومین, প্রতিবর্ণীকৃত: Čahârdah Ma'sūmīn) হলেন দ্বাদশী শিয়া ইসলাম অনুসারে নবী মুহম্মদ, তাঁর কন্যা ফাতিমা এবং বারো ইমাম। তাঁদের সকলকে ইসমত তত্ত্বের ভিত্তিতে অভ্রান্ত বলে বিশ্বাস করা হয়। তদনুসারে, তাঁদের গুনাহ করার ক্ষমতা রয়েছে কিন্তু চারিত্রিক বৈশিষ্ট্যের কারণে তারা সেটা এড়িয়ে যেতে সক্ষম, যেটাকে আল্লাহর তরফ থেকে অলৌকিক উপহার হিসেবে গণ্য করা হয়। তাঁদের সর্বোচ্চ ন্যায়পরায়ণতা, চেতনা এবং খোদাপ্রেমের কারণে অভ্রান্তগণ তাদের কর্মকাণ্ডে কেবল আল্লাহর ইচ্ছাকেই অনুসরণ করেন বলে বিশ্বাস করা হয়। এছাড়া ব্যবহারিক বিষয়ে, মানুষকে দ্বীনের দিকে আহ্বান জানাতে এবং ঐশী জ্ঞান উপলব্ধিতে তাদের ত্রুটিমুক্ত হিসাবে বিবেচনা করা হয়। শিয়া মুসলিমরা বিশ্বাস করে যে চতুর্দশ অভ্রান্ত বাকি সমস্ত সৃষ্টির চেয়ে ঊর্ধ্বতন।